Broj: 711-I-605-P-239-18/20-07-11

Zagreb, 20. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Tomislava Pahovića, općinskog načelnika Općine Motovun,** pokrenutom Odlukom Povjerenstva broj: 711-I-1006-P-239-18/19-05-11 od 3. svibnja 2019.g., na 63. sjednici održanoj dana 20. rujna 2016.g., donosi sljedeću

**ODLUKU**

**Utvrđuje se da dužnosnik Tomislav Pahović, općinski načelnik Općine Motovun, nije počinio povredu članka 27. ZSSI-a, u vezi s člankom 8. i 9. ZSSI-a, s obzirom da je u predmetnom postupku utvrđeno kako je dužnosnik podnošenjem Izvješća o imovinskom stanju dužnosnika dana 7. kolovoza 2018.g., u kojem je prijavio promjenu u primanjima na mjesečnoj razini od dužnosti za koju se podnosi izvješće o imovinskom stanju, ispunio obvezu da Povjerenstvu prijavi predmetnu bitnu promjenu na imovini koja je nastala u 2018.g.**

Obrazloženje

Povjerenstvo je na 48. sjednici, održanoj dana 3. svibnja 2019.g., pokrenulo postupak za odlučivanje o sukobu interesa protiv dužnosnika Tomislava Pahovića, općinskog načelnika Općine Motovun, zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju dužnosnika podnesenom 21. lipnja 2017.g. povodom ponovnog imenovanja/izbora na istu dužnost i Izvješća podnesenom 7. kolovoza 2018.g. povodom promjene i stanja imovine kako proizlazi iz podataka prikupljenih od nadležnih tijela, i to u odnosu na podatke o primanjima dužnosnika od dužnosti za koje se podnosi izvješće o imovinskom stanju.

Na odluku o pokretanju postupka dužnosnik je dana 3. lipnja 2019.g. dostavio pisano očitovanje u kojem u bitnom navodi kako je imao namjeru da odmah poslije sjednice Općinskog vijeća Općine Motovun, koja je održana 15. rujna 2017.g., na kojoj je donesena Odluka o izmjeni Odluke o plaćama i drugim pravima općinskog načelnika i zamjenika, revidira podatke u svojem izvješću o imovinskom stanju ali zbog brojnih obveza isto nije učinio. Dužnosnik navodi kako je 7. kolovoza 2018.g. zaprimio obavijesti Povjerenstva o neanonimnoj prijavi o neskladu podataka u njegovom izvješću te je istog dana Povjerenstvu podnio izvješće o imovinskom stanju s ažuriranim podacima.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u Registar dužnosnika utvrđeno je da je dužnosnik Tomislav Pahović obnašao dužnost općinskog načelnika Općine Motovun u mandatu 2013. - 2017. te da istu dužnost obnaša i u aktualnom mandatu, počevši od 25. svibnja 2017.g. Stoga je i Tomislav Pahović povodom obnašanja navedene dužnosti obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljena imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će temljem članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o tom obavijestiti nadležna državna tijela.

Povodom zaprimljene prijave, a na temelju članka 24. ZSSI-a, Povjerenstvo je izvršilo uvid u podnesena Izvješća o imovinskom stanju dužnosnika Tomislava Pahovića.

Uvidom u Izvješće o imovinskom stanju dužnosnika podneseno 21. lipnja 2017.g., povodom ponovnog imenovanja/izbora na istu dužnost, utvrđeno je kako je dužnosnik u navedenom izvješću naveo kako dužnost općinskog načelnika Općine Motovun obnaša profesionalno za što prima plaću od 15.810,89 kn bruto, odnosno 9.032,95 kn neto.

Dana 7. kolovoza 2018.g. dužnosnik je Povjerenstvu podnio novo Izvješće o imovinskom stanju, povodom promjene. U obrascu Izvješća dužnosnik je također naveo kako dužnost općinskog načelnika Općine Motovun obnaša profesionalno, ali da za navedenu dužnost prima plaću u iznosu od 19.626,84 kn bruto na mjesečnoj razini, odnosno 11.070,81 kn neto.

Povjerenstvo je na temelju članka 24. ZSSI-a zatražilo očitovanje Općine Motovun o iznosima neto i bruto plaće dužnosnika Tomislava Pahovića isplaćenima po mjesecima od dana stupanja na dužnost.

Općina Motovun je dana 14. kolovoza 2018.g. dostavila očitovanje, KLASA: 023-01/18-01/4, URBROJ: 2163/05-04-18-2 od 10. kolovoza 2018.g., u prilogu kojeg je dostavljena Odluka o plaći općinskog načelnika, zamjenika općinskog načelnika i drugim pravima iz radnog odnosa („Službene novine Grada Pazina“ broj 17/10., 25/10., 36/10., 15/13., 16/14., 2/15. i 37/17.). U prilogu su dalje dostavljene Odluke o izmjeni Odluke o plaći i drugim pravima općinskog načelnika i zamjenika općinskog načelnika iz radnog odnosa od 22. rujna 2010.g., 14. prosinca 2010.g., 27. lipnja 2013.g., 23. svibnja 2014.g., 11. veljače 2O15.g. i 15. rujna 2017.g., te IP1 Obrazac za mjesece lipanj 2016.g. do srpanj 2018.g., kao i IP Obrazac Podaci o plaći, mirovini, doprinosima, porezu i prirezu u 2017.g.

Iz pribavljene dokumentacije utvrđeno je kako je Općinsko vijeće Općine Motovun na sjednici 15. rujna 2017.g. donijelo Odluku o izmjeni Odluke o plaći i drugim pravima općinskog načelnika i zamjenika općinskog načelnika iz radnog odnosa kojom se članak 4. iz ranije Odluke o plaći mijenja na način da se za obračun plaće općinskog načelnika utvrđuje koeficijent u iznosu od 4,20. Odluka je stupila na snagu osmog dana od dana objave u „Službenim novinama Grada Pazina”. Posljedično tome, iz Obrasca IP1 Plaća 11/2017 navedeno je kako je plaća dužnosnika Tomislava Pahovića za taj mjesec 16.338,00 kn bruto (ukupno na teret poslodavca 19.531,10 kn), odnosno 11.021,27 kn neto, dok je u prethodnom mjesecu iznosila 14.499,09 kn bruto, odnosno 9.819,98 kn neto. Datum isplate navedene plaće 11/2017 je 1. prosinca 2017.g Isti iznos plaće dužnosniku je obračunavan i u drugim dostavljenim Obrascima IP 1 i to od plaće za 12/2017, isplaćene 2. siječnja 2018.g., do zadnje dostavljenog obrasca plaće za 7/2018.

Uvidom u dostavljene podatke Općine Motovun Povjerenstvo je utvrdilo nesklad u podacima o primanjima na mjesečnoj razini koja je dužnosnik primao od dužnosti za koju se podnosi izvješće o imovinskom stanju, s podacima koje je dostavio dužnosnik. Naime, dužnosniku je, slijedom Odluke Općinskog vijeća Općine Motovun od 15. rujna 2017.g. o izmjeni Odluke o plaći i drugim pravima općinskog načelnika i zamjenika općinskog načelnika iz radnog odnosa, plaća za studeni i prosinac 2017.g. porasla od iznosa 14.499,09 kn do iznosa 16.338,00 kn (19.531,10kn) bruto. Dužnosnik je o navedenoj promjeni Povjerenstvo obavijestio izvješćem o imovinskom stanju dužnosnika povodom promjene podnesenim 7. kolovoza 2018.g.

Sukladno članku 26. ZSSI-a, Povjerenstvo je Zaključkom broj: 711-I-558-P-239-18/19-04-11 od 13. ožujka 2019.g., pozvalo dužnosnika Tomislava Pahovića da u roku od 15 dana od primitka Zaključka dostavi pisano očitovanje s potrebnim dokazima u kojem će pojasniti utvrđeni nesklad između imovine prijavljene u Izvješćima o imovinskom stanju dužnosnika podnesenim 21. lipnja 2017.g. povodom ponovnog imenovanja/izbora na istu dužnost i 7. kolovoza 2018.g. povodom promjene i stanja imovine kako proizlazi iz podataka prikupljenih od nadležnih tijela.

Navedeni Zaključak dostavljen je dužnosniku 14. ožujka 2019.g. Budući da dužnosnik Tomislav Pahović nije dostavio očitovanje, kao niti odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, donesena je odluka o pokretanju postupka protiv dužnosnika.

Povjerenstvo je u provedenom postupku utvrdilo da je dužnosnik Tomislav Pahović podnio Izvješće o imovinskom stanju dužnosnika 21. lipnja 2017.g. povodom ponovnog imenovanja/izbora na istu dužnost, u kojem je naveo kako dužnost općinskog načelnika Općine Motovun obnaša profesionalno za što prima plaću od 15.810,89 kn bruto, odnosno 9.032,95 kn neto. Dužnosnik je zatim dana 7. kolovoza 2018.g. podnio Izvješće o imovinskom stanju dužnosnika povodom promjene u kojem je naveo da za navedenu dužnost prima plaću u iznosu od 19.626,84 kn bruto na mjesečnoj razini, odnosno 11.070,81 kn neto.

Uvidom u pribavljene podatke i dokumentaciju utvrđeno je kako je dužnosnik za obnašanje dužnosti općinskog načelnika od Općine Motovun primio slijedeće plaće: 9.057,38 kn plaća za 1. mjesec, 9.057,38 kn plaća za 2. mjesec, 9.057,38 kn plaća za 3. mjesec, 9.057,38 kn plaća za 4. mjesec, 9.057,38 kn plaća za 5. mjesec, 9.097,45 kn plaća za 6. mjesec (isplaćeno dana 3.7.2017.), 9.097,45 kn plaća za 7. mjesec (isplaćeno dana 1.8.2017.), 9.097,45 kn plaća za 8. mjesec (isplaćeno dana 1.9.2017.), 9.097,45 kn plaća za 9. mjesec (isplaćeno dana 2.10.2017.), 9.884,48 kn plaća za 10. mjesec (isplaćeno dana 2.11.2017.), 11.021,30 kn plaća za 11. mjesec (isplaćeno dana 1.12.2017.), 11.021,29 kn plaća za 12. mjesec (isplaćeno dana 2.1.2018.), te da je u 2018.g. nastavio primati plaću u iznosu 11.021,30 kn.

Slijedom Odluke Općinskog vijeća Općine Motovun o izmjeni Odluke o plaći i drugim pravima općinskog načelnika i zamjenika općinskog načelnika 15. rujna 2017.g. plaća dužnosnika Tomislava Pahovića je promijenjena (uvećana), a navedena promjena u iznosu neto plaće dužnosnika na godišnjoj razini iznosila je u 2017.g. 4,6 %, dok je promjena neto plaće na godišnjoj razini u 2018.g. u odnosu na raniju plaću iznosila 18 %.

Povjerenstvo je 24. prosinca 2018.g. donijelo Smjernicu i uputu dužnosnicima u vezi tumačenja obveze podnošenja izvješća o imovinskom stanju povodom promjene. U navedenoj smjernici, u odnosu na promjenu plaće dužnosnika, navodi se kako se promjena na imovini, koju je dužnosnik sukladno članku 8. stavku 2. ZSSI-a dužan prijaviti Povjerenstvu istekom godine u kojoj je promjena nastala, smatra promjena primanja od dužnosti za koju se podnosi izvješće o imovinskom stanju ako se neto iznos plaće na godišnjoj razini (zbroj mjesečnih neto plaća/volonterskih naknada na godišnjoj razini) promjeni za više od 10%. Kriterij određivanja bitne promjene u odnosu na ovaj dio imovine usklađen je sa informatičkim sustavom automatske provjere podataka iz podnesenih izvješća koji je podešen na način da detektira i prijavljuje odstupanja +/-10%.

Slijedom navedenog, Povjerenstvo je utvrdilo da je dužnosnik Tomislav Pahović podnošenjem Izvješća o imovinskom stanju dužnosnika dana 7. kolovoza 2018.g. ispunio obvezu podnošenja izvješća povodom bitne promjene na ovom dijelu imovine, budući da je do promjene za više od 10% došlo tijekom 2018.g.

Slijedom navedenog, Povjerenstvo je donijelo Odluku kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Tomislav Pahović, elektroničkom dostavom
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana